Shampos menn ble ydmyket i Sarpsborg
- Vi har problemer, sier VIF-trener Espen Shampo Knutsen til TV 2 etter å ha sett sine spillere bli utklasset i femmålstapet i Sparta Amfi. Sparta Sarpsborg var best i alt på hjemmebane og kjørte over Vålerenga fra start til slutt. Vertene ga seg ikke før det sto hele 6-1 på måltavlen. - Vi skaper for få sjanser. Vi viser guts i første periode, men kommer ut i den andre og gjør en feil før 2-0. Så blir det 3-0, og da går lufta ut av oss, sier Shampo videre.Vertenes Henrik Malmström åpnet scoringsballet 13 minutter og 41 sekunder inn i den første perioden. To minutter inn i midtperioden doblet Mats Weberg ledelsen, og startet med det noe som skulle vise seg å bli en meget god periode for vertene. Niklas Roest, Fredrik Lystad Jacobsen og Josh Godfrey fant alle veien til nettmaskene og sørget for at stillingen var hele 5-0. Brian Ihnacak reduserte riktignok tidlig i den siste perioden, men Sparta var i en klasse for seg og satte inn sitt sjette og siste mål ved Dion Knelsen syv minutter før slutt. - Det er deilig å slå Vålerenga. Toppnivået vårt er blant de beste i Norge, men jeg vet ikke hvor fornøyd Vålerenga var med det de presterte i dag, sier mannen bak 2-0-målet, Niklas Roest, til TV 2. Han var med å påføre Vålerenga klubbens tredje tap på fire kamper denne sesongen. Dermed ble det nok en fryktelig dag på isen for fjorårets seriemester. Stortapet kommer kun to dager etter at Vålerengas klubbdirektør Jan Tore Kjær slaktet spillerne etter 2-3-tapet for Frisk Asker. - Det finnes mye man kan si om dagens tap, men at man viser innsats, vilje og tæl, er et minstekrav i Vålerenga Hockey! skrev Kjær på Twitter etter Frisk Asker-skrellen. Etter dagens tap la han ut følgende melding: I dag er det ikke mye å legge til fra sist!! Nå må vi samles i bunn, for der er vi... - Jan Tore Kjær (@JanToreKjr)20.09.14, 07:09Til tross for et nytt ydmykende tap for Sparta lørdag, vil ikke trener Shampo grave seg ned. - Jeg var mye mer skuffet over det vi viste mot Frisk Asker. Her i Sarpsborg har vi tapt mange ganger før. Innsatsen er bedre i dag, sier Vålerenga-treneren. Hans kaptein Brede Csiszar var imidlertid en skuffet mann etter det ydmykende tapet. - Det er vanskelig å si hva som skjer. Vi spilte med bedre intensitet enn mot Frisk Asker, men vi må bli bedre allerede i morgen. Vi må se fremover, vi kan ikke gjøre annet, sier Csiszar til TV 2. - Jeg vet ikke om vi er slitne, men i Europa (Champions Hockey League) har vi forsvart oss. Krona blir snudd når vi skal ut og styre i serien. Men vi har nok kvalitet til å snu dette, bedyrer Vålerenga-kapteinen. Hans lag ligger i øyeblikket nest sist i GET-ligaen. Sparta klatrer opp på en foreløpig andreplass med lørdagens seier.
(Sparta Sarpsborg-Vålerenga Ishockey 6-1) Torsdag gikk Vålerengas klubbdirektør ut og slaktet spillernes innsats etter tapet for Frisk Asker. Lørdag led fjorårets seriemester et nytt knusende nederlag.